Gautengse skole: OB moet aanlyn registrasiestelsel bekyk | Maroela Media
"Die stelsel is duidelik 'n ideologies gekonseptualiseerde poging van (Gautengse LUR Panyaza) Lesufi om sy departement se mislukkings te probeer verdoesel, waaroor die VF Plus onlangs breedvoerig in mediaverklarings verslag gelewer het," het adv. Anton Alberts, VF Plus se leier in Gauteng, Dinsdag in 'n verklaring gesê.
Ouers moes in Mei aanlyn aansoek doen om plek in Gautengse skole vir gr. 1's en gr. 8's. Maroela Media het vroeër berig dat die stelsel in chaos gedompel is en dat duisende leerders nog wag op plek. Woedende ouers het Sondag die departement se kantore in Johannesburg bestorm en geëis dat hul kinders onmiddellik geplaas word.
"Die belangrikste aspek van die mislukkings is die departement se onvermoë of beplande onwilligheid om sy begroting aan te wend om skole te bou," sê Alberts.
Dit het boonop onlangs aan die lig gekom dat die departement R1,2 miljard van sy begroting onreëlmatig bestee het in die 2018-'19-boekjaar. Dit hou verband met die toekenning van tenders vir 'n skoolvoedingsprojek wat in Desember 2016 toegeken is en eers oor twee maande verstryk. Daarbenewens het die departement in die vorige boekjaar meer as 'n miljard rand onderbestee.
"Die netto-effek hiervan is dat nuwe skole nie gebou word nie en reeds vol Afrikaanse skole gedwing word om anderstalige leerders in te neem omdat hulle nie 'n ander heenkome het nie," sê Alberts.
In die VF Plus se klag aan die OB word onder meer aangevoer dat die algoritme vir die aanlyn stelsel se sagteware só geskryf is dat dit Afrikaanssprekende leerders doelbewus in Engelse skole plaas om sodoende plek te maak vir anderstalige leerders in Afrikaanse skole. Carien Bloem, AfriForum se koördineerder vir onderwys, het Dinsdag gesê dat talle skole plasingslyste van die departement ontvang het wat glad nie met hul eie lyste ooreenstem nie.
"LUR Lesufi se openlike vyandigheid teen Afrikaans en Afrikaanse skole is lank reeds duidelik en dit is tyd dat die ANC teen hom optree. Aan die een kant bepleit pres. Cyril Ramaphosa samewerking en eenheid, maar aan die ander kant laat die regering iemand soos Lesufi toe om 'n openlike geveg met die Afrikaanssprekende gemeenskap te voer," sê Alberts.
Aanlynregistrasie : Nog nooit het so baie mense so lank gewag vir so min resultate nie.
Langenhoven het nie verniet gesê : Hoe hoer 'n aap teen die berg uitklim hoe meer van sy agterend sien jy.
Ramaphosa is duidelik kop in een mus met Lesufi. Huigelaar!
Dalk moet ons dankbaar wees dat Lesufi so totaal onbevoeg is en dat die mense wat hy aanstel net so is, want gestel die man was bevoeg, dan het hy dinge baie meer subtiel gedoen en sodoende die Afrikaanse skole stelselmatig gekelder. Nou, deur sy duidelike Afrikaner haat en onbevoegdheid kan ons hom direk aanvat. Dit is waar die uitspraak teen Afrikaans op universiteite baie meer subtiel, slu en agterbaks is. Hoewel ek nie tyd het vir Lesufi nie, weet ons ten minste waar ons met hom staan, anders as Cyril wat iets voorgee terwyl sy haat en afguns nog… Lees meer »
CVO skole het plek vir jou kind! Jou kind kry Bybelonderrig as 'n verpligte vak tot in gr 12 en jy weet met sekerheid dat jy jou doopbelofte nakom.
Ons moet as 'n volk saamstaan met hierdie een. Hierdie gaan vinnig na ander dorpe en stede oorgaan. Die wat nou dink "gelukkig is dit nie ons nie", as julle nie nou die gautengers help nie, gaan dit blitsvinnig julle ook wees.